Úradný vestník L 322 , 14/12/1999 S. 0001 - 0017



Rozhodnutie Rady z 22. októbra 1999 o uzavretí Protokolu týkajúceho sa osobitne chránených oblastí a biologickej diverzity v Stredozemnom mori a o prijatí príloh k tomuto protokolu (Barcelonský dohovor) (1999/800/EC) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 175 ods. 1, v spojitosti s prvou vetou jej článku 300 ods. 2 a prvým pododsekom jej článku 300 ods. 3, so zreteľom na návrh Komisie, so zreteľom na stanovisko Európskeho parlamentu [1], keďže: (1) Spoločenstvo je zmluvnou stranou Dohovoru o ochrane Stredozemného mora pred znečisťovaním [2], ďalej len "Barcelonský dohovor", a uzatvorilo aj štyri protokoly prijaté v rámci Barcelonského dohovoru, a to Protokol o predchádzaní znečisťovaniu spôsobenému vyhadzovaním odpadu z lodí a lietadiel [3], Protokol týkajúci sa spolupráce pri boji proti znečisťovaniu ropou a inými škodlivými látkami [4], Protokol o ochrane pred znečisťovaním z pozemných zdrojov [5] a Protokol týkajúci sa osobitne chránených oblastí [6]; (2) Komisia sa v mene spoločenstva a v rámci pracovnej skupiny, ktorú vytvorili zmluvné strany Barcelonského dohovoru, zúčastnila na rokovaniach o Protokole týkajúcom sa osobitne chránených oblastí a biologickej diverzity v Stredozemnom mori a nový protokol podľa jeho článku 32 nahradí odo dňa nadobudnutia jeho účinnosti prvú verziu Protokolu týkajúceho sa osobitne chránených oblastí v Stredozemnom mori; (3) Spoločenstvo podpísalo 10. júna 1995 v Barcelone nový Protokol týkajúci sa osobitne chránených oblastí a biologickej diverzity v Stredozemnom mori, ďalej len "protokol"; (4) Nová verzia okrem ustanovení vzťahujúcich sa na ochranu dôležitých oblastí v Stredozemnom mori ustanovuje vytvorenie zoznamov ohrozených alebo ohrozovaných druhov a druhov, ktorých využívanie je regulované (prílohy k protokolu); (5) Záverečný akt Konferencie splnomocnených zástupcov (Barcelona, 9. a 10. júna 1995), na ktorej bol protokol prijatý a podpísaný, ustanovuje, aby boli na budúcom zasadaní splnomocnených zástupcov prijaté prílohy k protokolu; (6) Prílohy boli prijaté na Konferencii splnomocnených zástupcov, ktorá sa konala v Monaku 24. novembra 1996, a ktorej predchádzalo stretnutie odborníkov 23. novembra 1996; tieto prílohy boli v priebehu konferencie k dispozícii na podpis; Komisia nemala mandát na zastupovanie spoločenstva; (7) Stredomorské členské štáty ako zmluvné strany Barcelonského dohovoru a jeho protokolov boli prítomné na Konferencii splnomocnených zástupcov a podpísali tieto prílohy; v záverečnom akte konferencie však vyhlásili, že v prípadoch, keď sa prílohy vzťahujú na oblasti pôsobnosti spoločenstva, vykonajú všetky potrebné opatrenia za predpokladu, že spoločenstvo je signatárom týchto príloh; (8) Podľa článku 174 zmluvy politika spoločenstva v oblasti životného prostredia prispieva k dosahovaniu cieľov, medzi ktoré patrí zachovanie, ochrana a zlepšovanie kvality životného prostredia a podpora opatrení na medzinárodnej úrovni zameraných na riešenie regionálnych alebo celosvetových environmentálnych problémov; (9) Protokol a jeho prílohy sa vzťahujú na oblasti environmentálnej pôsobnosti spoločenstva (smernica 79/409/EHS o zachovaní voľne sa vyskytujúcich druhov vtákov [7], smernica 92/43/EHS o zachovaní miest prirodzeného výskytu a voľne sa vyskytujúcich druhov fauny a flóry [8] a týkajú sa druhov, ktorých využívanie je regulované na základe spoločnej politiky rybolovu (CFP); spoločenstvo v tejto súvislosti podniká kroky, ktorými zabezpečí, aby uzatvorenie týchto medzinárodných dohôd nebolo v rozpore so súčasným právom spoločenstva, ani aby nemenilo jeho rozsah; ROZHODLA TAKTO: Článok 1 1. Týmto sa v mene spoločenstva schvaľuje Protokol týkajúci sa osobitne chránených oblastí a biologickej diverzity v Stredozemnom mori a jeho prílohy. 2. Text tohto protokolu a jeho prílohy sú priložené k tomuto rozhodnutiu. Článok 2 1. Predseda Rady v mene spoločenstva a v súlade s článkom 30 Protokolu týkajúceho sa osobitne chránených oblastí a biologickej diverzity v Stredozemnom mori uloží písomný dokument o uzatvorení tohto protokolu u depozitára [9]. 2. Predseda Rady v súlade s článkom 16 Dohovoru o ochrane Stredozemného mora pred znečisťovaním oznámi v mene spoločenstva prijatie príloh k Protokolu týkajúcemu sa osobitne chránených oblastí a biologickej diverzity v Stredozemnom mori [10]. Prijatie zo strany spoločenstva je sprevádzané týmto vyhlásením: "Spoločenstvo pomôže pri vykonávaní opatrení ustanovených v týchto prílohách vytvorením siete Natura 2000." Článok 3 Toto rozhodnutie sa uverejní v Úradnom vestníku Európskych spoločenstiev. Nadobúda účinnosť dňom prijatia. V Luxemburgu 14. októbra 2002 Za Radu predseda S. Mönkäre [1] Ú. v. ES C 219, 30.7.1999, s. 186. [2] Rozhodnutie 77/585/EHS, Ú. v. ES L 240, 19.9.1977, s. 1. [3] Rozhodnutie 77/585/EHS, Ú. v. ES L 240, 19.9.1977, s. 1. [4] Rozhodnutie 81/420/EHS, Ú. v. ES L 162, 19.6.1981, s. 4. [5] Rozhodnutie 83/101/EHS, Ú. v. ES L 67, 12.3.1983. s. 1. [6] Rozhodnutie 84/132/EHS, Ú. v. ES L 68, 10.3.1984, s. 36. [7] Ú. v. ES L 103, 25.4.1979, s. 1. Smernica naposledy zmenená a doplnená smernicou 97/49/ES (Ú. v. ES L 223, 13.8.1997, s. 9). [8] Ú. v. ES L 206, 22.7.1992, s. 7. Smernica naposledy zmenená a doplnená smernicou 97/62/ES (Ú. v. ES L 305, 8.11.1997, s. 42). [9] Generálny sekretariát Rady Európskej únie uverejní dátum nadobudnutia účinnosti Protokolu týkajúceho sa osobitne chránených oblastí a biologickej diverzity v Stredozemnom mori v Úradnom vestníku Európskych spoločenstiev. [10] Generálny sekretariát Rady Európskej únie uverejní dátum nadobudnutia účinnosti príloh k Protokolu týkajúcemu sa osobitne chránených oblastí a biologickej diverzity v Stredozemnom mori v Úradnom vestníku Európskych spoločenstiev. --------------------------------------------------